Ovog petka od 20:45 u izravnom prijenosu na Novoj TV i GOL.hr-u Hrvatska gostuje u Slovačkoj u sklopu kvalifikacija za Euro 2020., dok tri dana nakon toga ide u Azerbajdžan.

Susret u Trnavi veoma je bitan za našu reprezentaciju, poraz ili pobjeda mogli bi odrediti cijelu reprezentativnu jesen. Vatreni se protiv Slovačke imaju priliku pobjedom izjednačiti na vrhu skupine s Mađarskom, no isti plan imaju i domaćini.

Rakitić opet ne dolazi, Dalić nije sretan

Izbornik Zlatko Dalić najavio je na press-konferenciji ono što nas očekuje, ali pojavila se informacija uoči obraćanja medijima o tome da Ivan Rakitić opet ne dolazi na okupljanje. To je potvrdio i Dalić. Podsjetimo, Rakitić je propustio Wales zbog ozljede, a sada je razlog situacija s klubom koji ga želi prodati.

''Jučer sam obavio razgovor s Rakitićem, on nije spreman i zbog transfera ne može biti koncentriran na reprezentaciju te neće doći. Umjesto njega sam pozvao Marka Roga. No uopće ne sumnjam da ćemo biti kvalitetni i dobri.''

Znači li novi otkaz Rakitića možda i njegov kraj igranja za reprezentaciju?

''Nemam uopće potrebu i vremena razmišljati o Ivanu Rakitiću, mi se sad moramo fokusirati na one koji su tu, niti imam neku bojazan što ćemo bez njega. Imamo Vlašića i Brekala, one koji dolaze, koji su puni volje i ambicija.''

I drugim igračima glava bi mogla biti u transferima, ali ne baš toliko da otkažu reprezentaciju.

''Malo je nezgodno, nije situacija nimalo ugodna, ali moramo se s time pomiriti. Prijelazni je rok i igrači moraju rješavati svoje pitanje. Ali opet ponavljam, tko nije spreman, bolje da ne dolazi.''

''Onaj tko želi biti u reprezentaciji mora igrati''

U kakvom su stanju igrači, jesu li sretni u svojim klubovima?

''Netko je sretan, netko nije, netko još uvijek radi na tome. Problem je u tome što je puno naših igrača imalo naznaka, dugo traje prijelazni rok i onda ima puno pitanja, a to oduzima koncentraciju i nisu u fokusu. S te strane ćemo imati jedan mali problem, ali to je normalna stvar, svakodnevnica i neću kukati i žaliti.''

''Veseli me što su Jedvaj i Perišić riješili svoju situaciju. Onaj tko želi biti u reprezentaciji mora igrati. Ja pozdravljam takve situacije da ako nisu zadovoljni u klubu, da ga mijenjaju, pa čak i ostave bolje uvjete. No ja ne mogu ulaziti u njihovu glavu i rješavati interne stvari.''

Ni Luka Modrić nije u nekoj formi.

''Uvijek sam imao najmanje problema s Modrićem, on je uvijek davao maksimum, kapetan je ekipe i zaista o njemu nisam puno razmišljao.''

Prvo je na redu Slovačka.

''Prvo je na redu Slovačka, koja ima dobar vezni red. Ne igraju s pravom špicom, nego polušpicom. Po meni je među najopasnijima Mak, koji igra na desnoj strani i tu ulazi. Imaju veliku kvalitetu, pun stadion i dobru podršku, ali mislim da ta njihova kvaliteta nije dorasla našoj ako budemo pravi.''

Bruno Petković kandidat je za napad nakon ozljede Andreja Kramarića.

''Petković je igrač koji može zadržati loptu, koji nama treba i mislim da su mu dobro došle utakmice s Dinamom u Ligi prvaka'', rekao je Dalić.